กองทุนดันหุ้นโมนิก้าและทีมงาน
*เดิมที “โมนิก้า” อยากจะพูดถึงประเด็นของ “เฮียทรัมป์” เพื่อสื่อสารกับมิตรรักแฟนคลับ “ข่าวหุ้น” ได้รับรู้ถึงสิ่งบูดๆ เบี้ยวๆ ของเฮียคนนี้ มันมีอะไรมากกว่าที่เราคาดการณ์เสมอ แถมทั่วโลกกำลังปั่นป่วนจากนโยบายที่ชอบหาเรื่องชาวบ้านไปทั่ว จึงกลายเป็นความเสี่ยงในการลงทุนขึ้นมาทันที ซึ่งเป็นภาพที่ไม่ค่อยสวยงามสักเท่าไหร่ในแง่ของจิตวิทยาการลงทุนนะจะบอกให้
6 ก.พ. 2560

*เดิมที “โมนิก้า” อยากจะพูดถึงประเด็นของ “เฮียทรัมป์” เพื่อสื่อสารกับมิตรรักแฟนคลับ “ข่าวหุ้น” ได้รับรู้ถึงสิ่งบูดๆ เบี้ยวๆ ของเฮียคนนี้ มันมีอะไรมากกว่าที่เราคาดการณ์เสมอ แถมทั่วโลกกำลังปั่นป่วนจากนโยบายที่ชอบหาเรื่องชาวบ้านไปทั่ว จึงกลายเป็นความเสี่ยงในการลงทุนขึ้นมาทันที ซึ่งเป็นภาพที่ไม่ค่อยสวยงามสักเท่าไหร่ในแง่ของจิตวิทยาการลงทุนนะจะบอกให้
*ถึงกระนั้นก็มีเรื่องที่น่าสนใจมากกว่าอย่างการปรับตัวขึ้นของดัชนีขึ้นมายืนอยู่ที่ 1,582.95 จุด บวกไป 10.28 จุด ด้วยมูลค่า 4.72 หมื่นล้านบาท “โมนิก้า” มองเป็นสถานการณ์ที่เหนือความคาดหมายไปค่อนข้างเยอะ แถมไม่ได้มีสัญญาณพิเศษบอกให้รู้มาก่อนว่า ดัชนีจะกระชากขึ้นแรงแบบสุดซอย มองจากมุมไหน ด้านไหน มันเป็นเรื่องที่ไม่น่าจะเป็นไปได้เลยนะคะ
*เมื่อเจาะลึกลงไปในรายละเอียดจะเห็นว่า “โมนิก้า” เห็นกองทุนตัวแสบเข้ามาซื้อคนเดียว 1.50 พันล้านบาท ขณะที่ปอบผีฟ้า ฝรั่งตาน้ำข้าว และแมงเม่า เทขายหุ้นทิ้งอย่างหนักหน่วง มันสะท้อนให้เห็นว่า การเข้าลงทุนเที่ยวนี้ยังเป็นลักษณะชิงไหวชิงพริบกันเหมือนเดิม ส่งผลให้การทะยานขึ้นของหุ้นบลูชิพเป็นอะไรที่น่าตื่นเต้น จึงต้องโฟกัสหุ้นเป็นรายตัวนะจ๊ะ
*กรณีดังกล่าวเปรียบได้กับการทะยานของ PTT ขึ้นไปทำราคาสูงสุดที่บริเวณ 416 บาท สุดท้ายอ่อนตัวลงมาปิดที่ 410 บาท บวกไป 6 บาท หรือขึ้นไป 1.50% ด้วยมูลค่า 2.84 พันล้านบาท มันเป็นจังหวะดีดตัวขึ้นก็จริง แต่สัญญาณเทคนิคไม่ซัพพอร์ตสักเท่าไหร่ โมเมนตัมของหุ้นก็เลยไม่ชัดเจน หากวันนี้ยังเดินหน้าบวกได้ ทุกอย่างจะดูดีไปหมด..หากยืนระยะไม่ไหว อาจถอยลงมาตั้งหลัก 394 บาทเท่านั้นเอง
*ส่วนรายที่มีใบสั่งค่อนข้างชัดเจน “โมนิก้า” กลับมองไปที่หุ้น IVL หลังทะยานขึ้นมาปิดที่ 36.25 บาท บวกไป 2 บาท หรือขึ้นไป 5.85% ด้วยมูลค่า 1.40 พันล้านบาท แถมเป็นการกระชากขึ้นแรงเป็นวันแรกเสียด้วยแบบนี้ น่าจะมาจากพวกกองทุนช่วยกันดันสุดลิ่มทิ่มประตู รอบนี้ถึงต้องดูกันว่า จะไปจบตรงบริเวณ 37.25 บาทเหมือนรอบก่อนหน้านี้ไหม?..ติดตามกันดูนะคะ
*ส่วนอีกหนึ่งความท้าทายที่ “โมนิก้า” อยากให้จับจ้องมองอย่างใกล้ชิดก็คือ PTTGC หลังกระชากขึ้นมาปิดที่ 68.25 บาท บวกไป 1.75 บาท หรือขึ้นไป 2.60%  ด้วยมูลค่า 780 ล้านบาท มันมีเรื่องให้คิดว่า รอบนี้จะวิ่งทะลุ 70 บาทได้หรือเปล่า? หลังพรายกระซิบแอบเม้าท์ให้ฟังว่า ผลงานปี 59 เขามาดีจริงๆ แต่ในปี 60 เขาจะมาดีกว่าเดิมแบบนี้..ถูกใจใช่เลยเจ้าค่ะ
*ย้อนกลับมาดูหุ้นไซส์ย่อมๆ อย่างเช่น SYNEX กันบ้างดีกว่า หลังไต่ระดับขึ้นอย่างต่อเนื่อง จนวานนี้มาปิดที่ 11.50 บาท บวกไป 0.90 บาท หรือขึ้นไป 8.50%  ด้วยมูลค่า 195 ล้านบาท ซึ่งเป็นการทำ new record ของหุ้นตัวนี้ “โมนิก้า” ย่อมมองเป็นประเด็นที่น่าสนใจสำหรับพวกขาลุย เพราะหุ้นมีโอกาสทะยานขึ้นไปทำสถิติจุดสูงสุดใหม่อีกครั้ง หลังสถานการณ์มันเอื้อให้เหลือเกินนะจ๊ะ
*เช่นเดียวกับในรายของ UTP ก็เป็นอีกหนึ่งหุ้นที่มีความท้าทายของนักเล่นหน้าใหม่ หลังหุ้นขึ้นมายืนอยู่ที่ 7.95 บาท บวกไป 0.40 บาท หรือขึ้นไป 5.30% ด้วยมูลค่า 140 ล้านบาท “โมนิก้า” มองเป็นช็อตที่ต้องวัดใจพอสมควร เพราะการเทรดเที่ยวนี้อยู่บน P/E 21 เท่า และยังเป็นการทำ new record ไปพร้อมกันทีเดียว มันตีความได้ทั้ง ไปต่อ หรือ พอแล้ว จึงต้องกำหนดรูปแบบให้ชัวร์ก่อนลุยนะคะ
*เหมือนกับในรายของSST มาด้วยประเด็นความเชื่อล้วนๆ ไม่มีอะไรเป็นพิเศษ และการที่หุ้นวิ่งขึ้นมาปิดที่ 15.50 บาท บวกไป 1.10 บาท หรือขึ้นไป 7.60%  ด้วยมูลค่า 217 ล้านบาท “โมนิก้า” มองเป็นอาการของหุ้นที่มีลักษณะโอเว่อร์รีแอ็คจนเป็นนิสัย  แถมบริษัทยังขาดทุนตัวแดงโร่อยู่เลยแบบนี้ มันเป็นอะไรที่เสี่ยงมากๆ แต่เที่ยวนี้ก็คงดันราคาหุ้นไปแถว 20-21 บาทอีกครั้ง เพราะของมันเคยทำกันมาแล้วนะซี
*ผิดกับในรายของ AMA อาจมีอาการขึ้นๆ ลงๆ ตลอดเวลา แต่เป็นการขยับตัวในลักษณะยกฐานสูงขึ้น จึงกลายเป็นหุ้นที่ลงทุนได้ทั้งระยะสั้น ระยะกลาง และระยะยาว เพราะถ้าถอดไส้ในตัวธุรกิจมาดูแบบละเอียดจะเห็นว่า นี่คือหุ้นที่มีแวลูสูงขึ้นทุกปี “โมนิก้า” ถึงอยากให้แฟนคลับลองดูราคาปิดที่ 25.75 บาท บวกไป 1.35 บาท หรือขึ้นไป 5.50% ด้วยมูลค่า 191 ล้านบาท เป็นระดับที่สูงเกินไปเมื่อเทียบกับโกรทในอนาคตจริงไหม?
*เม้าท์ถึงสถานการณ์ของหุ้นที่มีทีเด็ดขึ้นมาทั้งที “โมนิก้า” อยากให้แฟนคลับหันมาดูหนอนผีเสื้อที่กำลังฟักตัวช้าๆ อย่างหุ้น GIFT ซึ่งเป็นอีกหนึ่งทางเลือกสำหรับคนที่ชอบไปแบบเรื่อยๆ บวกกับตัวบริษัทมีพัฒนาการในเชิงธุรกิจที่โตไม่หยุดหย่อน จนทำให้กองทุนบางแห่งทยอยเก็บหุ้นเข้าพอร์ตอย่างต่อเนื่อง เดี๊ยนถึงมองว่า ราคาต่ำกว่า 5.25 บาทเก็บเข้าพอร์ตได้สบายๆ เพราะวันนี้เทรดกันแค่ P/E 15 เท่า แถมเป็นระดับการเทรดของหุ้นที่โตต่อเนื่องแบบนี้..มันค่อนข้างต่ำเกินไปจ้า!